Tusindvis af børn og deres forældre benyttede torsdag lejligheden til at kigge forbi, da Nordjyllands Beredskab holdt åben brandstation. Og drengedrømmene stod da også i kø, efter der blev leget med ild og slukket små ildebrande. En af de fremmødte var 11-årige Oliver Rimmen Hansen, der drømmer om en karriere som ambulanceredder. - Det er rigtig fedt at være her, så kan jeg se, hvordan det er at være brandmand, ambulancekører og politibetjent. Jeg tænker, jeg skal være ambulancekører, siger Oliver Rimmen Hansen. - Jeg vil gerne ud og redde mennesker. Selvom man også redder mennesker som brandmand, kan jeg bare godt lide at køre ambulance. Hvad tænker du så bliver det bedste ved at blive ambulanceredder? - At man må køre stærkt, og at man må køre med udrykning, siger en selvsikker Oliver Rimmen Hansen. Nordjyllands Beredskab havde da også rullet det helt store grej frem i forbindelse med sit åben hus. - Det gør vi, fordi vi gerne vil vise, hvad vi er for nogle størrelser. Og vi synes, det er vigtigt, at når der sker noget alvorligt, at vi er nogle rare og søde mennesker, siger René Jensen, beredskabsmester hos Nordjyllands Beredskab.

Referat:
Torsdag var der åben brandstation på beredskabscentret i Aalborg, hvor børn og voksne i alle aldre kunne drømme sig til en karriere inden for brand og redning.